ഉദ്ഘാടനം കഴിഞ്ഞിട്ട് കാല് നൂറ്റാണ്ട ഇത് കളിക്കളമല്ല, ബസ് സ്റ്റാന്ഡ് ആലക്കോട്: മലയോരമേഖലയുടെ സിരാകേന്ദ്രമായ ആലക്കോട്ടെ പഞ്ചായത്ത് ബസ് സ്റ്റാന്ഡിനോട് ബസുകള്ക്ക് അയിത്തം. ഉദ്ഘാടനം നടന്ന് കാല് നൂറ്റാണ്ട് പിന്നിട്ടിട്ടും ഇവിടെ ബസ്സുകള് കയറിയിട്ടില്ല. മാത്രമല്ല, എല്ലാ ബസുകളും ഈ ബസ് സ്റ്റാന്ഡില് കയറുന്നതിനുള്ള നടപടികള് സ്വീകരിക്കണമെന്നുള്ള കേരള ഹൈക്കോടതി ഉത്തരവിനും ജൂബിലി ആഘോഷിക്കേണ്ട സമയമായി. ആലക്കോടിന്റെ ശില്പി ദിവംഗതനായ പി.ആര്. രാമവര്മ്മരാജ സൗജന്യമായി നല്കിയ ഒരേക്കര് സ്ഥലത്താണ് ആലക്കോട് പഞ്ചായത്ത് വക ബസ് സ്റ്റാന്ഡ് നിര്മ്മിച്ചിരിക്കുന്നത്. അടിസ്ഥാന സൗകര്യങ്ങളില്ലെന്നുള്ള പരാതിയെത്തുടര്ന്ന് 12 മുറികളോടുകൂടിയ ഷോപ്പിംഗ് കോംപ്ലക്സും നിര്മ്മിച്ച് 1998 ല് ഉദ്ഘാടന മാമാങ്കവും നടത്തി. ടോയ്ലറ്റ് സൗകര്യം, കുടിവെള്ളം തുടങ്ങി അവശ്യ സൗകര്യങ്ങള് നടപ്പിലാക്കിയിട്ടും ഒരൊറ്റ ബസ് പോലും ഈ ബസ് സ്റ്റാന്ഡിന്റെ പരിസരത്തുകൂടി പോലും കടന്നു പോകുന്നില്ല. ആയിരക്കണക്കിന് ആളുകള് വിവിധ ആവശ്യങ്ങള്ക്കായി എത്തുന്ന ഈ ടൗണില് പ്രാഥമിക ആവശ്യങ്ങള് നിറവേറ്റുന്നതിന് ഒരേയൊരു സൗകര്യമുള്ളതും ഇവിടെ മാത്രമാണ്. പക്ഷേ, ആരും ഇവിടേക്ക് വരരുതെന്നുള്ള ചിലരുടെയൊക്കെ തീരുമാനം ഈ ബസ് സ്റ്റാന്ഡിന്റെ അധോഗതിക്ക് കാരണമായെന്നു പറയാം. കൊവിഡ് നിയന്ത്രണത്തിന്റെ ഭാഗമായി ഹോട്ടലുകളും മറ്റും അടച്ചിട്ടിരിക്കുന്നതിനാല് ടൗണിലെത്തുന്ന സ്ത്രീകള്ക്കും പ്രായമായവര്ക്കുമൊക്കെ ഒന്ന് മൂത്രമൊഴിക്കണമെങ്കില്പ്പോലും കഴിയാത്ത സ്ഥിതിയാണ്. ഇനിയെങ്കിലും ഈ ചരിത്രസ്മാരകത്തോട് നീതി പുലര്ത്തുവാന് പഞ്ചായത്ത് അധികൃതര് തയാറാകണമെന്നാണ് നാട്ടുകാര് ആവശ്യപ്പെടുന്നത്.